ඇතැම් සංවිධාන විසින් කුමන ආකාරයේ ඉල්ලීම් ඉදිරිපත් කළද පොදුරාජ්‍ය මණ්ඩලීය රාජ්‍ය නායක සමුළුව නියමිත පදිරි මේ වසරේ ශ්‍රී ලංකාවේදී පැවැත්වෙන බව විදේශ කටයුතු අමාත්‍යාංශය අවධාරණය කරයි.මේ වසරේ නොවැම්බර් මස ශ්‍රී ලංකාවේදී පැවැත්වීමට නියමිත රාජ්‍ය නායක සමුළුව වෙනත් රටක පවත්වන ලෙස  හියුමන් රයිට්ස් වොච් හෙවත් මානව හිමිකම් ඇස සංවිධානය විසින් පොදුරාජ්‍ය මණ්ඩලයෙන් ඉල්ලීමක් කළද කිසිවිටෙකත් එය වෙනස් කළ නොහැකි බව විදේශ කටයුතු අමාත්‍යාංශයේ ලේකම් කරුණාතිලක අමුණුගම මහතා දිනමිණ ට පැවසීය.ඕස්ට්‍රේලියාවේ පර්ත් නුවරදී පැවැති පොදුරාජ්‍ය මණ්ඩලීය රාජ්‍ය නායක සමුළුවේ ගන්නා ලද තීන්දුවකට අනුව යෝජනා ස්ථිරත්වයෙන් යුතුව මෙවර සමුළුව ශ්‍රී ලංකාවේදී පැවැත්වෙන බව පෙන්වාදෙන ලේකම්වරයා එම තීරණය ගෙන ඇත්තේ සාමාජික රටවල රාජ්‍ය නායකයන් බවද, ඒ හේතුවෙන් කිසිවකුගේ හෝ අවශ්‍යතා අනුව මෙය වෙනස් කළ නොහැකි බවද පෙන්වා දුන්නේය.හියුමන් රයිට්ස් වොච් හෙවත් මානව හිමිකම් ඇස සංවිධානය මේ ඉල්ලීමකර ඇත්තේ ශ්‍රී ලංකා රජය ජාත්‍යන්තරයට ලබාදුන් පොරොන්දු මේ දක්වා නිසි පරිදි ඉටුකර නොමැති බවට සඳහන් කරමිනි.මේ අතර විදේශ කටයුතු අමාත්‍යාංශයේ ලේකම්වරයා සඳහන් කරන්නේ මෙම රාජ්‍ය නායක සමුළුවේ කටයුතු මේ වනවිට හොඳින් සිදුකරගෙන යන බවත් පොදුරාජ්‍ය මණ්ඩලීය මහලේකම් කමලේෂ් ෂර්මා ඉදිරි සතියේදී ශ්‍රී ලංකාවේ සංචාරයක නිරතවන බවත්ය.ඊට අමතරව එහි වත්මන් තත්ත්වය සාර්ථකව ඉදිරියට කරගෙන යාම සඳහා පොදුරාජ්‍ය මණ්ඩලීය මහලේකම් කාර්යාලයේ නිලධාරී කණ්ඩායමක් දැනටමත් ශ්‍රී ලංකාවට පැමිණ සිටින බවයි..